謝廬山僧寄谷簾水
作者：張又新
朝代：唐

paragraphs: 消渴陵客，甘涼廬阜泉。
瀉從千仞石，寄逐陰江船。
竹櫃新茶出，銅鐺活火煎。
育花浮晚菊，沸沫響秋蟬。
啜憶吳僧共，傾宜越椀圓。
氣清寧怕睡，骨健欲成仙。
吏役尋無暇，詩情得有緣。
深疑嘗沆瀣，猶欠聽潺湲。
迢遞康王谷，塵埃陸羽篇。
何當結茅屋，長在水簾前。
（《正德南康府志》十）。